Jou liggaam se suiweringsaanleg - WelstandWelstand
Tuis / Advies / Jou liggaam se suiweringsaanleg
ʼn Mens dink nie altyd aan die enorme werk wat jou niere verrig nie. Hierdie twee klein organe in jou liggaam is eintlik jou liggaam se suiweringsaanleg.
Wat doen jou niere?
Jou niere se belangrikste funksie is om van afvalstowwe ontslae te raak. Die metaboliese prosesse in jou liggaam, waartydens voedsel in energie omgeskakel word, vervaardig afvalstowwe soos ureum en uriensuur, wat in die bloed ophoop. Die niere filtreer hierdie afvalstowwe uit die bloed en skakel dit om in urine, wat deur die nierkelke opgevang word en in die nierbekken versamel. Hiervandaan word dit deur middel van die ureters na die blaas vervoer en uitgeskei.
Ander funksies van jou niere sluit in:
die regulering van die liggaam se pH-vlakke deur die heropname van bikarbonaat uit die urine en die vrystelling van waterstof in die urine;
die regulering van bloeddruk, wat afhang van die hoeveelheid natriumchloried (sout) wat uit die bloed opgeneem word;
die afskeiding van hormone soos renien (wat bloeddruk verhoog) en eritropoiëtien (wat die vorming van rooibloedselle in die beenmurg stimuleer); en
die opname van vitamien D (wat kalsiumopname beïnvloed).
Chroniese niersiekte, nierstene, nierbeserings, nierinfeksie, siste en kanker is van die algemeenste siektetoestande wat met die niere verband hou.
Volgens Health24.com is chroniese niersiektes in Suid-Afrika aan die toeneem, en dit kom drie tot vier keer meer algemeen in Afrika as in ontwikkelde lande voor.
Dié lewensgevaarlike siektetoestande is onomkeerbaar, maar indien dit betyds gediagnoseer word, kan die gepaardgaande gevare, soos hartprobleme, vroegtydig behandel word. Dit is daarom baie belangrik dat diegene wat as hoërisikogevalle beskou word, gereeld mediese toetse moet ondergaan.
Mense met ʼn verhoogde risiko van niersiektes sluit persone met hoë bloeddruk en diabetes in, asook mense met ʼn familiegeskiedenis van nierverwante siektes.
Gevorderde gevalle van chroniese niersiekte vereis niervervangingsterapie in die vorm van hemodialise of ʼn nieroorplanting. Tydens dialise word ʼn meganiese toestel gebruik om afvalstowwe soos kreatinien, ureum en oortollige water uit die bloed te verwyder.
Moontlike tekens van niersiekte
Selfs in die geval van ernstige niersiektes ondervind ʼn pasiënt soms geen simptome nie. Die Suid-Afrikaanse Nierstigting raai mense egter aan om ʼn dokter te spreek indien hulle enige van die volgende simptome ondervind:
hoë bloeddruk en aanhoudende hoofpyn
hande, voete en enkels wat geswel is
gebrekkige eetlus en gewigverlies
naarheid en moegheid
liggaamspyn en spierkrampe
meer dikwelse urinering in die nag
Hou jou niere gesond
Die Amerikaanse Nasionale Niersiekte-opvoedingsprogram (NKDEP) verskaf die volgende riglyne om jou niere gesond te hou:
Maak seker jy handhaaf ʼn konstante bloeddruk op die doelwitvlak wat jou dokter gestel het. Sodoende kan jy nierversaking vertraag of voorkom.
Beheer jou bloedglukosevlak indien jy diabetes het.
Verseker dat jou cholesterolvlak binne die teikenvlak bly.
Maak seker jy gebruik medisyne presies soos jou dokter dit voorgeskryf het. (Sekere bloeddrukmedisyne kan help om jou niere te beskerm.)
Eet minder sout. Probeer minder as 1 500 mg natrium per dag inkry.
Eet kos wat gesond is vir jou hart, soos groente, vrugte, volgraankos en laevetsuiwelprodukte.
Beperk jou alkoholinname en moenie rook nie.
Die belangrikste is om jou niere gesond te hou!
Nasionale Nierstigting – 011 447 2531 of nkfsa@mweb.co.za
Gauteng Niervereniging – 011 462 0510 of gkassociation@telkom.net
Kaapse Niervereniging – 021 761 1326 of capekidney@xsi-net.co.za